Quicyꞌeꞌn poneꞌn tzun Jesús le amaꞌl cwent Gadara yi at jalaj icyꞌen yi aꞌ.
Na nin el tzaj cuꞌntz tul barc yi tuleꞌn tzaj jun yaj teꞌj.
At espíritu cwent Baybaꞌn twankil.
Choꞌn sajeꞌn xoꞌl picy kale na chimukxeꞌt almaꞌ.
Na choꞌn najlij yaj tulak eꞌchk picyaꞌtz.
Cyaꞌl nin jun najk xcyeꞌ cyen teꞌj.
Na quin tech nin tir cꞌalxij tkan tu yi kꞌab tan caren,
poro pakꞌluꞌn cuꞌn na saj taꞌn.
Cyaꞌl jun yi najk xcyeꞌ cyen teꞌj.
Skꞌejl nin lakꞌbal,
tu na xon tunintz xoꞌlak wutz,
nin xoꞌlak picy kale mukijcheꞌt almaꞌ.
Tunin na ẍchꞌin tunintz.
Ẍchuc na biy tib tan cꞌub.
Joylaj atit iꞌ yi beneꞌn tilol wutz Jesús.
Lajkeꞌl nin tuleꞌn,
nin cuꞌ mejlok swutz Jesús.
Chin wiꞌ nin tzun iꞌ ban tan yol:
—Jesús Cyꞌajl yi Ryos yi at tziꞌn tcyaꞌj,
¿mbi teruꞌ swuchꞌ?
Swutz cuꞌn Kataj Ryos,
quil chinxuxuꞌ,
—chij iꞌ bantz.
Tal iꞌ yi yolaꞌtz na nsken wiꞌt ben tlol Jesús tetz:
—¡Espíritu cwent Baybaꞌn,
cawleꞌn twankil yajeꞌj!
Nintzun ben jakol Jesús tetz:
—¿Mbi abiꞌ?
—Yi wetz imbiꞌ iꞌtz Legión,
na wiꞌnin kaxoneꞌn yi atoꞌ twankil yi yajeꞌj.
Wiꞌnin cweꞌn chiwutz yi eꞌ espíritujaꞌtz tan qui cyeleꞌn lajuꞌn tcꞌuꞌl yi luwaraꞌtz.
Ateꞌ tzun jun cꞌoloj boch tan waꞌaꞌn nakaꞌj wutz txalaꞌj.
Cweꞌn tzun chiwutz yi eꞌ espíritu cwent Baybaꞌnaꞌtz tetz Jesús,
itzun cyaltz:
—Takꞌeꞌuꞌ amaꞌl sketz tan koqueꞌn chiwankil yi eꞌ bocheꞌj.
Nin takꞌ Jesús amaꞌl scyetz.
Cyeleꞌn tzaj tzun twankil yi yaj.
Choꞌn tzun cyoqueꞌntz chiwankil yi eꞌ boch.
Inti eꞌ bochaꞌtz,
at loꞌ cob mil chixoneꞌn,
nin baj el chitolil quib wutz kotxꞌ.
Choꞌn cyoponeꞌn xe aꞌ,
nin eꞌ quimtz.
Yi quilol yi eꞌ pstor boch yi mbi cuꞌn bajij,
cyeleꞌn tzun ojkuj tan biꞌl xoꞌw.
Nintzun ben loꞌon stziblal cyaꞌn tnum,
nin lakak eꞌchk aldey.
Wiꞌnin wunak eꞌ baj ultz tan tilweꞌn yi mbi cuꞌn mbajij.
Itzun yi cyoponeꞌn te Jesús,
nintzun quil yi jun yaj yi at tzaj yi eꞌ espíritu cwent Baybaꞌn twankil.
Cꞌolchij iꞌ,
nin sken oc beꞌch tetz.
Quiꞌct yab.
Sken ul yos tuchꞌ.
Wiꞌnin tzun cyeleꞌn yab wunaktz teꞌj.
Cyoqueꞌn tzun yi eꞌ yi quil tan talcheꞌn scyetz yi eꞌ wunak yi eꞌ baj opon,
yi ẍeꞌn cuꞌn tuleꞌn yos tu yi yaj yi at yi espíritu cwent Baybaꞌn twankil,
nin yi ẍeꞌn cuꞌn chiquimeꞌn yi jun cꞌoloj boch.
Yi quibital wunak yi xtxolbileꞌj,
nintzun cu chiwutz tetz Jesús tan cyajeꞌn tilol yi chiluwar.
Yi toqueꞌn Jesús tul barc,
nintzun cuꞌ wutz yi yaj,
yi el yi espíritu cwent Baybaꞌn twankil,
tan xomeꞌn nin kloꞌ scyeꞌj.
Poro quinin tzun cuji Jesús.
Nin ben tloltz tetz:
—Quiꞌ yaj,
baꞌn tcuꞌn quiloꞌk xe acaꞌl,
nin txolaj scyetz eꞌ awajwutz yi ẍeꞌn cuꞌn muꞌl yos tzawuchꞌ tan Ryos.
Alaj scyetz yi ẍeꞌn meꞌl kꞌajab tzaweꞌj.
Nintzun pakxij yaj,
nin oc tan xtxoleꞌn lakak tnum cwent Decápolis yi ẍeꞌn cuꞌn tuleꞌn yos tuchꞌ tan Jesús.
Yi quibital wunak yi xtxolbil,
wiꞌnin cyeleꞌn yabtz teꞌj.